text: Hóast føroyska songkvinnan Linda Andrews og føroyska dansarinnan Vígdis Hentze Olsen vóru við til at tryggja danska Eurovision vinnaranum DQ atgongd til stóru evropeisku finaluna í Helsinki, so verður hvørgin teirra at síggja á pallinum leygarkvøldið, tá væntandi væl yvir 100 milliónir hyggjarar seta seg frammanfyri sjónvarpsskíggjan.
text: #000006
text: Upprunaliga skuldu bæði Linda og Vígdis við til Finlands, og Linda hevur somuleiðis sungið kór á upptøkunum av vinnaralagnum Drama Queen, ið hevur verið nógv at hoyrt í Danmark. Men tá avtornaði, fingu Linda og Vígdis at vita, at tær ikki sluppu við til Finlands. Tað er koreografurin hjá Danmarks Radio, ið hevur lagt framførsluna hjá DQ til rættis, sum hevur vrakað føroysku luttakarnar. Grundgevingin var, at Linda ikki dugur nóg væl at dansa og at Vígdis ikki dugur nóg væl at syngja. Nýggja koreografiin kravdi, at talan var um dansandi kórsangarar, og so var ikki pláss til ikki dansandi kórsangarinnuna Lindu og ikki syngjandi dansarinnuna Vígdis. Sostatt mugu føroyingar brynja seg við toli, tað verður sostatt minst eitt ár inntil vit á fyrsta sinni sleppa at uppliva ein føroying í Eurovision finaluni ella í grand prixnum, sum tað eitur á góðum gomlum føroyskum.
text: #000007
text: Hava dansað saman í 20 ár
text: #000008
text: Rannvá Káradóttir og Kristina Sørensen vóru sera væl nøgdar við framførslurnar av Rout Entry, tá vit fingu orð á tær. Báðar hildu, at hetta hevði riggað væl, og fyrstu afturmeldingarnar vóru jaligar.
text: #000009
text: “Vit hava dansa saman, síðan vit vóru 10 ár og byrjaðu at ganga til dans hjá Elsu Mariu”, greiðir Kristina Sørensen frá. Síðan hetta hava hon og Rannvá Káradóttir arbeitt saman í nógvum ymiskum verkætlanum. Tá tær so báðar endaðu á London Contemporary Dance School, var natúrligt at samstarvið helt fram. Hetta hevur givið føroyingum, bretum og danum fleiri spennandi framførslur, ikki minst framførsluna, ið varð gjørd til Dansolution kappingina í fjør. Saman við skúlafelaganum Seke Chimutengwende gjørdu tær eitt stykki, og dansaðu seg til sigurin í stóru donsku kappingini á Dansescenen á Østerbro í Keypmannahavn. Hesin sigur gav teimum møguleikan at gera stykkið Rout Entry, ið tey júst hava víst á Dansescenen.
text: #000010
text: Rannvá Káradóttir meldaði seg til Dansoloution og fekk skúlafelagarnar Kristinu og Seke við sær sum dansarar. Rannvá er koreografur á verkætlanini. Men stykkini eru í stóran mun skapt í felagskapi greiðir Kristina frá, “Vit koma øll við uppskotum um rørslir. Men tað er eisini gott, at ein hevur endaligu avgerðina, soleiðis at vit koma víðari”.
text: #000011
text: Tær eru báðar væl nøgdar við framførslurnar, nú tær eru lidnar á Dansescenen og í næstum fara á ferð til Århus við Short Stories. Kristina sigur, at áskoðararnir hava tikið væl ímóti teimum, og afturmeldingarnar hava verið jaligar.
text: #000014
text: Kristina og Rannvá hava verið nógv í Danmark seinasta árið. Fyrst í sambandi við Dansolution og so í sambandi við Rout Entry. Kristina er flutt til Keypmannahavn og verður her fyribils hetta árið. Aftan á tað, kann leiðin ganga nógv ymisk støð, ella kanska verður hon verandi. Hon sigur, at hon hevur nógvar og spennandi ætlanir, men vil helst ikki avdúka tær enn. Okkurt er tó alment, hon skal saman við Ránnvá millum annað luttaka á Ung I Norden í Føroyum í summar, og báðar eru eisini við í operaini hjá Sunnleivi Rasmussen, ið verður sett upp í Føroyum í heyst.
text: #000015
text: Kristina gjørdi herfyri eitt stykkið saman við Dánjal á Neystabø á Skole for moderne dans. Hetta stykkið varð eisini sýnt í Føroyum, og hetta at samstarva við listafólk innan aðrar listagreinar er nakað, ið Kristina metur vera sera áhugavert. Hon kundi hugsa sær, at gjørt meira av tílkum, og t.d. at fingið ein sjónleikara við, soleiðis at dansur, tónleikur og sjónleikur kundu virkað saman í eini framførslu.
text: #000018
text: Umframt operaina og Ung i Norden hava Rannvá og Kristina ikki nakrar beinleiðis samstarvsætlanir í næstum. Men tað tykist tó eingin ivi at vera um, at hesar báðar verða aftur at síggja á palli saman. Báðar vísa á, at tað ikki eru so nógvir føroyingar, ið fáast við modernaðan dans, tí er samstarvið rættiliga upplagt.
text: #000019
text: Dansescenen á Østerbro var ílatin sum ein kolonihavi fýra kvøld í farnu viku, tá hølini løgdu pall til Short Stories – Nu med havenisse. Fimm stuttsøgur í dansilíki lagdar til rættis av fimm ymiskum koreografum. Millum koreografarnar var Rannvá Káradóttir, ið eisini dansaði sjálv saman við føroysku Kristinu Sørensen og Londonbúgvanum Seke Chimutengwende.
text: #000021
text: Hetta var so gjøgnumført, at eg bilti mær inn, at kolonihavin mundi vera tema í stuttsøgunum eisini. Tí gjørdist eg ikki sørt kløkkur av, hvussu illa fyrsta stykkið passaði inn í karmarnar. Stykkið Many Faced Man er eitt sterkt rættiliga andskræmiligt og samstundis sterkt andaligt stykki, ið byggir á brot úr Bíbliuni. Dansarin Eric Butler var bergtakandi, og ljóðsporið var flott. Tað ljóta var heilt øgiliga flotta. Tíanverri hevði koreografurin Helen Saunders roynt at koma dekan ov víða um, og stykkið misti styrkið í fleiri brotum, ið ikki livdu upp til sterku byrjanina.
text: #000023
text: Stykkið Forestillinger er lagt til rættis av Kasper Daugaard Poulsen. Hvat ein tílík framførsla gjørdi á einum virdum palli sum Dansescenen, skilji eg ikki. Stykkið er bygt á tríggjar upplivingar av sama dansi. Tær báðar í dansaðu gálvaðu og vinglaðu runt á pallinum í nøkur ávís mynstur, fyrst ílætnar jogging draktir, síðan í latex kynslívsklæðum og at enda ílatnar stórar bamsidraktir. Hetta fekk fleiri av áskoðarunum at flenna harðmæltir, meðan eg saman við fleiri av hinum áskoðarunum geispaðu.
text: #000025
text: Síðan skuldi nýtt undirlag leggjast á pallin. Áðrenn stykkið Rout Entry hjá Dansolution vinnaranum skuldi vísast. Tí var ein longri steðgur, har vit aftur vórðu flutt inn aftur í koloniurtagarðin. Vit kundu keypa okkum nýggjar reyðar sodavatnir í urtagarðsbarrini. Í hátalarunum sungu Keld og Hilda Heick og onnur dansktop nøvn, heilt til klokkan ringdi. Steðgurin var av, enn einaferð skuldu vit kasta koloniurtagarðin av okkum og uppliva dansin.
text: #000026
text: Rout Entry er skapt í samstarvi millum Rannvá Káradóttir, Kristinu Sørensen og Seke Chimutengwende. Tey hava øll gingið á London Contemporary Dance School og hava samstarvað í ymiskum verkætlanum. M.a. vunnu tey Dansolution í september í fjør. Tey dansa eisini sjálvi í Rout Entry. Stykkið er í fleiri ymiskum partum. Í fyrsta parti høvdu tey hvør sína pútu við á pallin- Pútan varð á onkran hátt berandi luturin í dansinum hjá hvørjum einstøkum dansara. Tey stóu á henni, lógu á henni og veipaðu við henni. Framførslan var knýtt at pútunum, og hesin ósannlíki dansilutur riggaði væl. Tann annars næstan fullkomna synkroniseringin av dansinum, gjørdist enn týðiligari av ótemjandi pútunum, ið ikki kundu synkroniserast í líka stóran mun. Kristina segði seinni, at tey høvdu arbeitt nógv við pressisión í púturørslunum. Hon mintist íkki heilt, hví, tað endaði við, at verða pútir tey arbeiddu við. Rannvá greiddi frá, at tey fegin vildu arbeiða við onkrum, ið ikki var heilt vanligt. Hetta er sama drívmegi, ið gjørdi at tey brúktu bananir í framførsluni á Dansolution. Tað at eksperimentera við óvandum umstøum er avbjóðandi, og ger arbeiði meira spennandið.
text: #000027
text: Hesin fyrsti partur av framførsluni virkarði sera sterkur, dansurin uttan tónleik, frálíka synkroniseringin og tilvitaðu brotini í synkroniseringini skaptu lív í framførsluna.
text: #000028
text: Stykkið teknar samanspælið millum Seke og tær báðar. Eitt slag av dialogi við dansi. Rørslurnar hjá Rannvá og Kristinu vóru næstan dukkukendar og mekaniskar, og skaptu myndina av Seke sum dukkuførara. Tá tónleikurin kom inn í stykkið, var talan um tónleik við einum svakligum dámi yvir sær. Mekanisku rørslurnar og ágangandi tónlekurin skapti ørar myndir, ið hildu áskoðaranum rúnarbundnum. Í mun til hini stykkini, megnaði Rout Entry, at halda áskoðaran áhugaðan. At Rannvá, Seke og Kristina hava arbeitt saman, sást á góðu kemiini á pallinum. Framførslan var sera flott.
text: #000030